સત્કાર સમારંભની શરૂઆત થતાં એક તરફ સ્નેહીમિત્રોને આવકાર આપીને ભરતભાઈએ તેમનો વડીલો સાથે પરિચય કરાવ્યો અને બીજી તરફ ઑરકેસ્ટ્રાએ ભક્તિસંગીતના સૂરો રેલાવાનો પ્રારંભ કર્યો. સુંદર ભજનો, લગ્નગીતો અને જૂના ફિલ્મી ગીતોને તાલે બધા આનંદથી ઝૂમી ઊઠ્યા. પોતાનો વીતેલો જમાનો અને જીવનમાં માણેલા લગ્નપ્રસંગોની યાદ તાજી થઈ આવી. ભોજનનો સમય થતાં પહેલી પંગતમાં વડીલોને આદરપૂર્વક સ્થાન અપાયું. કેટરીંગના તમામ પીરસણિયાઓને એક બાજુ ઊભા રાખીને પરિવારના તમામ સદસ્યોએ પોતાના હાથે તેમને ભોજન પીરસ્યું. વળી, મેનુની વાનગીઓ પણ વડીલોને ભાવતા ભોજન પ્રમાણે રાખવામાં આવી હતી. ચોખ્ખા ઘીના લાડુ, ધોરાજી પાસેનો પ્રસિદ્ધ અખરોટનો હલવો, ફરસાણ, પાત્રા, દાળ, ભાત, વિવિધ પ્રકારના શાક, છાશ અને ભોજનને અંતે રાજકોટથી સ્પેશિયલ મંગાવેલો આઈસ્ક્રીમ આરોગીને સૌ જાણે રસતરબોળ થઈ ગયા !